
16.
Par grozījumiem Ogres novada pašvaldības domes 2025. gada 21. februāra lēmumā “Par biedrības “Ikšķiles senioru skola” atbrīvošanu no nomas maksas par telpu izmantošanu”

Ogres novada pašvaldības (turpmāk – Pašvaldība) dome 2025. gada 21. februārī pieņēma lēmumu “Par biedrības “Ikšķiles senioru skola” atbrīvošanu no nomas maksas par telpu izmantošanu” (protokols Nr. 2; 9.). Biedrībai “Ikšķiles senioru skola”, vienotais reģistrācijas Nr. 400083072987 (turpmāk – Biedrība), tika nodotas telpas lietošanā, ar mērķi organizēt senioriem bezmaksas nodarbības trīs Pašvaldībai piederošajos īpašumos - Centra laukumā 2, Ikšķilē, Ogres novadā, kadastra Nr. 7405 002 0273, Birzes ielā 33a, Ikšķilē, Ogres novadā, kadastra Nr. 7405 002 0523 un Peldu ielā 22, Ikšķilē, Ogres novadā, kadastra Nr. 7494 012 0551.
Ogres novada Ikšķiles pilsētas un Tīnūžu pagasta apvienības pārvaldē (turpmāk – Pārvalde) saņemts 2026. gada 6. oktobra Biedrības valdes locekles Sanitas Bertmanes iesniegums (reģistrācijas Nr. 1-4.1/165) ar lūgumu papildus piešķirt Biedrībai telpas interešu grupu nodarbību īstenošanai, angļu valodas nodarbību īstenošanai un senioru skolas vingrošanas nodarbību īstenošanai projekta “Ikšķiles senioru skola zināšanu krustpunktā” Nr. 2026.LV/SenSk/066 ietvaros, tostarp iesniegumā norādīti vēlamie Pašvaldības īpašumi: telpa Ikšķiles pilsētas bibliotēkas 3. stāvā, Skolas ielā 4, Ikšķilē, Ogres novadā; zāle Peldu ielā 22, Ikšķilē, Ogres novadā; zāle Daugavas prospektā 34, Ikšķilē, Ogres novadā (turpmāk – Telpas), nepiemērojot nomas maksu Biedrības nodarbību organizēšanai attiecīgi šādos laikos: otrdienās no 10.30 līdz 12.00 un trešdienās no 12.30 līdz 14.00, otrdienās un ceturtdienās no 9.00 līdz 11.00, piektdienās no 11.00 līdz 12.30.
Biedrība darbojas ar mērķi veicināt aktīvu, veselīgu un iekļaujošu novecošanos Ogres novadā un tā apkārtnē, īstenojot mūžizglītības, sabiedriskās līdzdalības un kopienas aktivitātes senioriem, pensijas un pirmspensijas vecuma iedzīvotājiem. Biedrība piedāvā regulāras nodarbības Ogres novada iedzīvotājiem. Biedrības nodarbības šobrīd apmeklē jau vairāk nekā 120 novada seniori no Ikšķiles, Tīnūžiem un Ogres. 
Publiskas personas finanšu līdzekļu un mantas izšķērdēšanas novēršanas likuma (turpmāk – Likums) 2. panta pirmā daļa noteic, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajam mērķim, kā arī normatīvajos aktos noteiktajai kārtībai.
Likuma 5. panta pirmā daļa noteic, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Šā panta otrās daļas 4.1 punktā noteikts, ka šā panta pirmās daļas noteikumi neattiecas uz gadījumiem, kad atvasināta publiska persona savu mantu nodod lietošanā sabiedriskā labuma organizācijai vai sociālajam uzņēmumam.
Pamatojoties uz Valsts ieņēmuma dienesta publiskojamo datu bāzes informāciju, Biedrībai no 2022. gada 14. oktobra piešķirts sabiedriskā labuma organizācijas statuss šādās darbības jomās: sabiedrības, it īpaši trūcīgo un sociāli mazaizsargāto personu grupu, sociālās labklājības celšana, izglītības veicināšana. 
Likuma 5. panta trešā daļa noteic, - ja publiskas personas mantu nodod bezatlīdzības lietošanā, par to tiek pieņemts lēmums.
Ievērojot sabiedrības intereses un lietderības apsvērumus, veicinot senioru fizisko un mentālo veselību, kā arī ievērojot Pašvaldību likuma 4. panta pirmās daļas 4. un 6. punktā noteikto, ir lietderīgi nodot Biedrībai lietošanā papildus telpas. 
Pamatojoties uz Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 4.1 punktu, trešo daļu, Pašvaldību likuma 4. panta pirmās daļas 4., 6. punktu, 10. panta pirmās daļas 21. punktu un 73. panta ceturto daļu,

balsojot: ar 16 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Jānis Iklāvs, Kārlis Ansons, Mariss Martinsons, Matīss Mežaks, Pāvels Kotāns, Rūdolfs Kudļa, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav, 
Ogres novada pašvaldības dome NOLEMJ:

1. Izdarīt Ogres novada pašvaldības domes 2025. gada 21. februāra lēmumā “Par biedrības “Ikšķiles senioru skola” atbrīvošanu no nomas maksas par telpu izmantošanu” (protokols Nr. 2; 9.) (turpmāk – Lēmums) šādus grozījumus:
1.1. izteikt Lēmuma lemjošās daļas 1.2. apakšpunktu šādā redakcijā:
“1.2. Peldu ielā 22, Ikšķilē, Ogres novadā, kadastra numurs 7494 012 0551, sastāvā esošās ēkas (būves) ar kadastra apzīmējumu 7494 012 0551 001 telpu Nr. 27 (zāli) ar kopējo platību 232,17 m2 (turpmāk - Telpa Nr. 2), nodarbībām otrdienās un ceturtdienās no plkst. 9.00-11.00.”;
1.2. papildināt Lēmuma lemjošās daļas 1. punktu ar 1.4. un 1.5. apakšpunktiem šādā redakcijā:
“1.4. Skolas ielā 4, Ikšķilē, Ogres novadā, kadastra numurs 7405 002 0517, sastāvā esošās ēkas (būves) ar kadastra apzīmējumu 7405 002 0517 001 telpu Nr. 38 ar kopējo platību 75,6 m2 (turpmāk – Telpa Nr. 4), nodarbībām otrdienās  no plkst. 10.30 - 12.00 un trešdienās no plkst. 12.30 - 14.00;
1.5. Daugavas prospektā 34, Ikšķilē, Ogres novadā, kadastra numurs 7405 002 0309, sastāvā esošās ēkas (būves) ar kadastra apzīmējumu 7405 002 0309 007 telpu Nr. 1 ar kopējo platību 87,1 m2 (turpmāk – Telpa Nr. 5), nodarbībām piektdienās no plkst. 11.00  -  12.30.”;
1.3. izteikt Lēmuma lemjošās daļas 3. punktu šādā redakcijā:
“3. Noteikt Telpu lietošanas mērķi - biedrības “Ikšķiles senioru skola” dalībnieku nodarbību organizēšanai un projekta “Ikšķiles senioru skola zināšanu krustpunktā”           Nr. 2026.LV/SenSk/066 īstenošanai: interešu grupu nodarbībām, angļu valodas nodarbībām, senioru skolas vingrošanas nodarbībām.”;
1.4. izteikt Lēmuma lemjošās daļas 5. punktu šādā redakcijā:
“5. Noteikt, ka patapinājuma līgums par Telpas Nr. 1; Nr. 2; Nr. 3; Nr. 4 un Nr. 5 lietošanu tiek izbeigts un tās nododamas Pašvaldībai, ja:
5.1. Telpas Nr. 1; Nr. 2; Nr. 3; Nr. 4 un Nr. 5 tiek izmantotas pretēji to nodošanas lietošanā mērķim vai tiek pārkāpti līguma noteikumi; 
5.2. Biedrībai tiek anulēts sabiedriskā labuma organizācijas statuss;
5.3. Telpas Nr. 1; Nr. 2; Nr. 3; Nr. 4 un Nr. 5 ir nepieciešamas Pašvaldībai savu funkciju nodrošināšanai.”.
2. Uzdot Ogres novada Ikšķiles pilsētas un Tīnūžu pagasta apvienības pārvaldei organizēt Vienošanās pie 2025. gada 10. marta patapinājuma līguma Nr. 10-7.2/2025-63 slēgšanu par Telpu nodošanu lietošanā, nepiemērojot nomas maksu Biedrībai, atbilstoši šim lēmumam un normatīvajiem aktiem.
3. Uzdot Ogres novada pašvaldības Centrālās administrācijas Kancelejai nodrošināt Lēmuma aktuālo redakciju.
4. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,
domes priekšsēdētāja A. Kraujas paraksts)

